+-----------------------------------------------------------------------+
| 6. โครงการในอนาคต (Future Plan)                                       |
+-----------------------------------------------------------------------+

ธุรกิจโรงแรม

โครงการในอนาคตของบริษัทฯ ในธุรกิจโรงแรมจะแบ่งเป็นโครงการที่บริษัทฯ ได้ลงทุนเอง จำนวน
3 โครงการ และเป็นโครงการที่รับจ้างบริหารอีกจำนวน 9 โครงการ ประกอบไปด้วย โรงแรม,
คอนโดมิเนียม และเซอร์วิส อพาร์ทเมนต์

1.  โครงการที่บริษัทเป็นเจ้าของ

    1.  โครงการไทม์แชร์ หรือภูเก็ต เวเคชั่นคลับ โครงการ 3 จำนวน 144 ยูนิต
        ซึ่งจะเป็นโครงการต่อเนื่องจากโครงการ 1 และ 2 ของโครงการแมริออท บีชคลับ
        ที่จังหวัดภูเก็ต ซึ่งเป็นการให้บริการภายใต้รูปแบบการแบ่งปันเวลา (Time Sharing)
        การก่อสร้างมีความคืบหน้าตามกำหนด และคาดว่าจะแล้วเสร็จในปี 2550 นี้

    2.  โรงแรมอนันตราพูล วิลล่า ภูเก็ต ซึ่งจะเป็นโรงแรมระดับห้าดาว
        และอยู่ในบริเวณใกล้กับโรงแรมเจดับบลิว แมริออท ภูเก็ต
        และโครงการไทม์แชร์โครงการ 1 และโครงการ 2 โรงแรมอนันตรา ภูเก็ต
        จะเป็นห้องพักแบบพูล วิลล่า จำนวน 83 ห้อง คาดว่าจะสามารถเปิดดำเนินการได้ในปี
        2551

    3.  โครงการราชดำริเรสซิเดนท์ ซึ่งจะเป็นโรงแรมหรูระดับ 5 ดาว ตั้งอยู่บนถนนราชดำริ
        โดยมีแผนการก่อสร้าง 3 ปี ประกอบไปด้วยจำนวนห้องพักในรูปแบบโรงแรม 228 ห้อง
        และจำนวนห้องพักแบบคอนโดมิเนียมและเซอร์วิสอพาร์ทเมนต์จำนวน 76 ยูนิต
        คาดว่าจะสามารถเปิดให้บริการได้ปลายปี 2552

    4.  โรงแรมโฟร์ซีซั่นส์ เชียงใหม่ บริษัทฯ มีโครงการส่วนต่อขยายห้องพัก จำนวน 10 ห้อง
        ซึ่งเป็นห้องพักแบบพูล วิลล่า ทั้งหมด คาดว่าจะแล้วเสร็จประมาณกลางปี 2551

2.  นอกจากโครงการที่บริษัทเป็นเจ้าของแล้ว บริษัทฯ
    เล็งเห็นโอกาสในการขยายธุรกิจโดยการเพิ่มมูลค่าสูงสุดให้กับทรัพยากรที่มีอยู่
    โดยการใช้แบรนด์หลักในการขยายธุรกิจในด้านนี้ โดยในปีที่ผ่านมา
    บริษัทได้รับเลือกให้เข้าบริหารโรงแรมที่บริษัทได้ร่วมลงทุนซึ่งประกอบไปด้วย
    โรงแรมฮาเบอร์วิว ในประเทศเวียดนาม โรงแรมโบดูฮูรา โรงแรมอนันตรา
    และโรงแรมนาราดู ในประเทศมัลดีฟส์ ซึ่งนับว่าเป็นจุดเริ่มต้นที่ดี
    ที่ทำให้บริษัทได้รับความไว้วางใจในการทำสัญญาเพื่อเข้าบริหารโรงแรมในต่างประเทศอีกว่า
    9 สัญญา ดังนี้

    1.  โรงแรมอนันตรา เซมินยัค บาหลี ในประเทศอินโดนีเซีย
        ซึ่งประกอบไปด้วยห้องพักแบบสวีท จำนวน 59 ห้อง
        ปัจจุบันเริ่มดำเนินการก่อสร้างและคาดว่าจะแล้วเสร็จปลายปี 2550

    2.  โรงแรมอนันตรา ฮอยอัน ประเทศเวียดนาม ประกอบด้วยห้องพัก จำนวน 59 ห้อง
        คาดว่าจะแล้วเสร็จปลายปี 2551

    3.  โครงการอนันตรา ดูไบ ตั้งอยู่ที่อาคารจูเมย์รา เลค และอาคารปาล์ม จู เมย์รา
        ประเทศสหรัฐอาหรับเอมิเรตส์ ซึ่งโครงการแรกจะประกอบไปด้วย โรงแรมจำนวน 265
        ห้องและเซอร์วิส อพาร์ทเมนต์ จำนวน 208 ห้อง และโครงการที่ 2
        ประกอบไปด้วยห้องพักโรงแรมจำนวน 243 ห้อง และเซอร์วิสอาพร์ทเมนต์จำนวน 132
        ห้อง คาดว่าการก่อสร้างจะแล้วเสร็จ ภายในปี 2551

    4.  โครงการพัฒนาโรงแรมหรูระดับ 5 ดาวอีก 5 โรงแรมที่ดูไบ บริษัทฯ
        ได้ทำสัญญาเพื่อที่จะเข้าบริหารโรงแรมอีกจำนวน 5 แห่ง
        ที่ประเทศสหรัฐอาหรับเอมิเรตส์
        โดยจะประกอบไปด้วยห้องพักโรงแรมและเซอร์วิสอพาร์ทเมนต์รวมทั้งสิ้นจำนวน 578
        ห้อง คาว่าสามารถเปิดให้บริการได้ในปี 2552

ธุรกิจขายอาหารและเครื่องดื่ม

ในธุรกิจขายอาหารและเครื่องดื่ม บริษัทฯ
มีความได้เปรียบคู่แข่งขันอย่างมีนัยสำคัญโดยการมีสินค้าหลายประเภท (Multi Brands)
และเป็นสินค้าที่สนับสนุนซึ่งกันและกัน อาทิ พิซซ่าและไอศครีม
ทำให้มีส่วนแบ่งตลาดขนาดใหญ่ในประเทศ ซึ่งบริษัทฯ
ใช้เป็นจุดแข็งและสร้างโอกาสทางธุรกิจต่อไปในอนาคต

ในด้านการขยายสาขาเพื่อเพิ่มช่องทางการจัดจำหน่ายสินค้า บริษัทฯ
ยังคงดำเนินการอย่างต่อเนื่องและเข้มข้นในทุกแบรนด์
ทั้งที่เป็นการลงทุนด้วยตนเองและการขายแฟรนไชส์ โดย ณ วันที่ 31 ธันวาคม 2549 บริษัทฯ
มีจำนวนร้านสาขาทั้งที่เป็นของตนเองและร้านสาขาที่เป็นแฟรนไชส์จำนวนรวม 631 ร้าน
เปรียบเทียบกับ ณ วันที่ 31 ธันวาคม 2548
มีจำนวนร้านสาขาที่เป็นของตนเองและร้านสาขาที่เป็นแฟรนไชส์รวม 558 ร้าน
และยังคงมีเป้าหมายที่จะเพิ่มจำนวนร้านสาขาอย่างต่อเนื่องโดยเฉพาะอย่างยิ่งการขยายสาขาออกไปยังต่างประเทศ
โดยแผนการขยายสาขาของธุรกิจอาหารในปี 2550 บริษัทฯ
มีแผนการขยายทั้งในประเทศและต่างประเทศผ่านการลงทุนทั้งในส่วนที่เป็นเจ้าของและร้านสาขาที่เป็นแฟรนไชส์จำนวน
72 ร้าน โดยแบ่งเป็นร้านที่ลงทุนโดยตนเองจำนวน 34 สาขา และการขายแฟรนไชส์จำนวน 38
สาขา

นอกจากการขยายสาขาของร้านอาหารแล้ว บริษัทฯ
ยังให้ความสำคัญกับการคิดค้นและพัฒนาสูตรอาหารและผลิตภัณฑ์ใหม่ๆ
โดยเฉพาะอย่างยิ่งผลิตภัณฑ์พิซซ่า และไอศกรีม ในปีนี้ บริษัท ฯ
ยังจะนำเสนอผลิตภัณฑ์ไอศครีมชนิดใหม่ภายใต้แบรนด์สเวนเซนส์และแดรี่ควีน
เพื่อสร้างความโดดเด่นและแตกต่างให้กับตัวสินค้าและการเป็นแบรนด์ผู้นำ
รวมทั้งเพื่อให้ตรงกับความต้องการของตลาดมากที่สุด

ธุรกิจให้เช่าศูนย์การค้าและอสังหาริมทรัพย์

การเติบโตของกลุ่มธุรกิจให้เช่าศูนย์การค้าจะเป็นการเน้นการพัฒนาพื้นที่ให้เช่าที่มีอยู่เดิมเพื่อตอบสนองความต้องการของผู้บริโภคในพื้นที่ให้มากขึ้น
ในขณะเดียวกัน บริษัทฯ
ก็ยังมองหาพื้นที่ใหม่ๆที่ตรงกับรูปแบบการให้บริการพื้นที่ศูนย์การค้าของบริษัทฯ ปัจจุบันบริษัทฯ
ได้มีการพัฒนาที่ดินในบริเวณที่ตั้งโรงแรมเจดับบลิว แมริออท ภูเก็ต และโครงการไทม์แชร์ 1 และ
2 สำหรับธุรกิจศูนย์การค้าแห่งใหม่ ซึ่งจะสามารถรองรับร้านค้าจำนวน 20 ร้าน
ประกอบไปด้วยร้านอาหาร ร้านขายของที่ระลึกต่าง ๆ คาดว่าจะแล้วเสร็จในปลายปีนี้

ธุรกิจให้บริการเพื่อสุขภาพ

นับตั้งแต่ปี 2542 ที่บริษัทฯ ได้เริ่มทำธุรกิจร่วมกับมันดาราสปา
ปัจจุบันธุรกิจศูนย์บริการเพื่อสุขภาพได้ขยายตัวจนกลายเป็นผู้นำภาคธุรกิจ ในปี 2549 บริษัท ฯ
ได้ประสบความสำเร็จในการขยายจำนวนสาขาในประเทศไทย 13 สาขา และต่างประเทศจำนวน
9 สาขา คาดว่าภายในปี 2550 - 2551 บริษัทฯ จะสามารถขยายธุรกิจสปา เพิ่มขึ้นอีกไม่ต่ำกว่า
10 สาขาซึ่งจะเป็นสาขาในโรงแรมต่างประเทศ อาทิ จีน ตะวันออกกลาง มัลดีฟส์ และแอฟริกา
การเติบโตของธุรกิจสปา โดยเฉพาะการให้บริการภายใต้ชื่อมันดาราสปา ซึ่งเป็นที่รู้จักดีทั่วโลก
นอกจากนี้ บริษัทฯ ยังจะได้ขยายการให้บริการสปาภายใต้เครื่องหมายการค้าอนันตรา และเดอะ
สปา
ซึ่งคาดว่าจะสามารถขยายตัวได้อย่างรวดเร็วในแถบภูมิภาคดังกล่าวเนื่องจากมีความเจริญเติบโตทางเศรษฐกิจสูง
ประกอบกับกระแสนิยมในเรื่องของสุขภาพเป็นปัจจัยเสริม

ธุรกิจบันเทิง

บริษัทฯ ไม่ได้มีการขยายพื้นที่และการให้บริการในส่วนของธุรกิจบันเทิงในปี 2550
แต่จะมีการปรับปรุงในส่วนของเครื่องเล่นบางส่วน
นอกจากนี้จะเป็นการจัดกิจกรรมเสริมร่วมกับพิพิธภัณฑ์ริบรินส์ ยกตัวอย่างเช่น
การจัดอันดับกินเนสบุคส์ โดยการจับเวลาผู้ท้าชิงในการจูบงูจงอางในปีที่ผ่านมา เป็นต้น
การขยายตัวของธุรกิจในกลุ่มนี้ในอนาคตก็ขึ้นอยู่กับการตอบรับของผู้บริโภค คุณภาพ
และมาตรฐานของเครื่องเล่นภายใต้รูปแบบของการดำเนินงานของริบลี่ย์ ประเทศสหรัฐอเมริกา